जोधपुर. राज रणछोड़ जी मंदिर के पास मोटरसाइकिल पर बिना हेलमेट बाइक चला रहे दो युवकों को रोकने पर चालक ने सरदारपुरा पुलिस थाना के कांस्टेबल पर बाइक चढ़ा दी और सब इंस्पेक्टर मदनलाल के साथ गाली गलौच करते हुए राजकार्य में बाधा पहुंचाई।
सरदारपुरा पुलिस थाना के अनुसार गत मंगलवार रात करीब साढ़े आठ बजे सरदारपुरा थाने के एसआई मदनलाल व कांस्टेबल शेरसिंह यातायात नियमों का उल्लंघन करने वाले वाहनों का चालान कर रहे थे। इस दौरान कांस्टेबल शेरसिंह ने मोटरसाइकिल चालक नंबर आरजे-19-एसएम-5000 के चालक चिराग पुत्र रतन सिंघवी निवासी रतन नगर पालरोड और उसके पीछे बैठी सवारी को बिना हेलमेट होने पर रोका तो दोनों में बहस होने के साथ चालक ने कांस्टेबल शेरसिंह पर बाइक चढ़ा दी। जिससे शेरसिंह के पांव से खून बहने लगा। आरोपियों के पास गाड़ी के कागजात नहीं होने पर पुलिस ने उनकी गाड़ी सीज करने के साथ राजकार्य में बाधा का मामला दर्ज करवाया।
चालान किया 28 फरवरी को पेशी की तारीख लिखी 15 फरवरी
शहर के पावटा चौराहा पर मंगलवार को ट्रैफिक पुलिस ने चालान काटने से पहले ही कोर्ट में उपस्थित होने की तारीख जारी कर दी। दरअसल, ट्रैफिक पुलिस के हैड कांस्टेबल रामप्रकाश शाम करीब साढ़े चार बजे ट्रैफिक नियमों का उल्लंघन करने वाले वाहनों का चालान कर रहे थे। इस दौरान पावटा सर्कल पर मदेरणा कॉलोनी निवासी धनराज पुत्र श्याम बिहारी मेहरा अपनी मोटरसाइकिल आरजे-19-आरएस-2369 पर बिना हेलमेट सवार थे। हैड कांस्टेबल ने उन्हें रोका और चालान बना दिया। इसमें चालान की तारीख 28 फरवरी तो सही लिखी, मगर चालान के बदले दिए ड्राइविंग लाइसेंस को छुड़ाने के लिए कोर्ट में उपस्थित होने की तारीख 15 फरवरी लिख दी। अब धनराज मेहरा के सामने ये दिक्कत है कि वह इस स्थिति से कैसे निकले। एसीपी पूर्व ट्रैफिक रामसिंह ने कहा कि वे इसमें संशोधन कर देंगे। कार्यालय समय में आकर चालान की पेशी की तारीख में संशोधन करवा लंे।
hin_Deva hin_Deva hin_Deva hin_Deva